Чыгыш Ысык-Көл гранит кени

Чыгыш Ысык-Көл гранит кени  Ысык-Көл облусунун Ак-Суу районунда Ак-Суу кыштагынан 7  км чыгыш тарапта, Тескей Ала-Тоонун түндүк капталында жайгашкан. 1976-жылдан белгилүү. Кен аймагын ордовик мезгилинин аягында пайда болгон порфилдүү гранит тоо теги түзөт. Гриниттин негизги массасы орто кристаллдуу бозомтук түстө болуп, арасында ачык кызыл түстөгү микроклин минералынын кооз ири (2–3 см) кристаллдары өзүнчө бөлүнүп турат. Мындай гранит тулкуларынын аянты 200х400 мге жетет. Курамында 15 – 30 % микроклин, 40 – 45 % олигоклаз, 20 – 25 % кварц, 7 – 10 % биотит, 3 %ке чейин амфиболит минералдары бар. Гранит өтө кооз көрүнөт. Андан имарат дубалдарын кооздоп каптоого, майда кооз буюмдарды жасоого болот.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары